Um tvö hundruð kvennærbuxur eru á leið inn um póstlúguna hjá Jean Castex (Kastex), forsætisráðherra Frakklands. Sendingarnar eru aðferð verslunareigenda til að mótmæla lokunum.
Nathalie Paredes, eigandi Sylvette nærfataverslunarinnar í Lyon, er upphafskona mótmælaaðgerðanna. Hún kveðst hafa fengið um tvö hundruð verslunareigendur víðs vegar um landið til liðs við sig, sem þýðir að forsætisráðherrann á von á það mörgum umslögum með kvennærfötum inn um lúguna á næstu dögum.
Eigendurnir birtu margir myndir af sendingunum á samfélagsmiðlum áður en þær voru póstlagðar. Nærbuxunum er komið fyrir í umslagi ásamt bréfi þar sem skýringa er krafist á því hvers vegna nærfataverslanir verði að loka samkvæmt núverandi sóttvarnareglum í Frakklandi.
Í fréttatilkynningu mótmælahópsins er forsætisráðherrann spurður hvers vegna verslanir og þjónusta á borð við blómabúðir, bókabúðir, hárgreiðslustofur og plötubúðir eru opnar á þeim forsendum að þær selji nauðsynjavörur, á meðan nærfataverslanir eru lokaðar. Í tilkynningunni er spurt hvort nærföt skipti ekki sköpum varðandi hreinlæti og vernd.
Castex er hvattur til að endurmeta sóttvarnaaðgerðir á þeim forsendum að allar verslanir, jafnt stórar sem smáar, séu nauðsynlegar. Þær leggja sitt af mörkum til samfélagsins og hleypa lífi í það," segir í tilkynningunni.
Frönsk yfirvöld hertu verulega á sóttvarnareglum 3. apríl. Öllum búðum sem ekki eru taldar selja nauðsynjavörur var lokað, auk bara, líkamsræktarstöðva, safna og leikhúsa.